Enn eru vit bara í øðrum umfarinum av kappingarárinum. Men eftir at vit løgdu fyri við at spæla móti meistarunum, eru tað nú silvur- og steypavinnararnir úr Klaksvík, sum standa á matarlepanum Tað er tiltikið, tá táverandi danski landsliðsvenjarin, Sepp Piontek, sá lutakastið til HM-kappingina í Mexico í 1986. Danmark endaði í bólki við Vesturtýsklandi, Uruguay og Skotlandi, men hóast hetta varð mett sum ræðandi lutakast, so var venjarin ikki tikin av bóli. Um vit skulu vinna HM, so skulu vit kortini vinna móti bæði Vesturtýsklandi og Uruguay, helt venjarin fyri. Nakað tað sama er støðan hjá okkum í ár. Tí líkamikið, hvussu skráin er sett saman, so inniheldur hon tríggjar dystir móti hvørjum av hinum níggju liðunum í deildini. So kann raðfylgjan fyri sovítt vera tað sama. Eftir absolutt góðkenda javnleikin á útivølli móti meistarunum, eru tað nú klaksvíkingar, sum koma at vitja. Frá fleiri síðum verður KÍ mett sum størsti favorittur hetta kappingarárið. Í fjør vunnu teir silvur, og á pappírinum tykist liðið styrkt í vetur, so eingin ivi er um, at trúgvu fjeppararnir hjá KÍ hava nakað at hava vónirnar í. Tað hava vit hinvegin eisini. Væl vita vit, at KÍ hevur argað okkum soleiðis av og á, men sum heild hava vit havt gott tak á teimum, og vit ætla so avgjørt ikki, at árið í ár skal verða undantak í so máta.